Dit gaan broekskeur vir Tuks teen UJ | Netwerk24
Deur Cobus Claassen 18 Februarie 2020 08:22
Die Tukkies het Maandagaand so byna op hul tuisveld gestruikel in die Varsitybeker-reeks weens ’n oorvloed foute en treurige lynstaanwerk, maar het net genoeg gehad om die Universiteit van Johannesburg met 26-24 te verslaan.
Die UJ was kort ná rustyd nog met 24-7 voor.
Tuks se Wian van Niekerk op die aanval teen UJ. Foto: Gallo Images
Dit het ’n skouspelagtige drie in die 81ste minuut deur die Tuks-heelagter, Lionel April, geverg om die Pretorianers deur te trek.
Die Tukkies het, soos verlede week in Bloemfontein teen die Ixias, gesukkel om aan die gang te kom.
Daar was in die eerste helfte ’n magdom van verlore kanse vir die tuisspan en dit was veral in die lynstane waar hulle die kluts kwyt was.
Vir die tuisspan was Hanru Sirgel, wat op agtsteman gesak het, weer ’n indrukwekkende werkesel.
Die besluitnemers op Loftus Versfeld het seker al planne vir ’n Bulle-kontrak vir hom, indien hy nie reeds op die unie se boeke is nie.
Tukkies 26 (7). Drieë: Kabelo Mokoena, Theo Boshoff, Hanru Sirgel, Lionel April. Doelskoppe: Boshoff (3).
UJ 24 (19). Drieë: Shaun Williams (7 punte), Tatendaishe Mujawo (7), Kwagga van Niekerk. Strafdoel: Pieter Steenkamp. Doelskoppe: Steenkamp (2).